  Виталий Пронин Гракысь А. Окилэн музееныз кивалтӥсь М. КозловКылем арня пумын Грак черкогуртын ортчиз нырысетӥ удмурт нылкышно кылбурчиез Ашальчи Окиез буре ваён ужрад. Куноос А. Окилэн вордӥськем гуртаз вуылӥзы, корка бервылаз пуктэм синпелет вӧзы сяськаос понӥзы, черкогуртысь солы сӥзем музее пыразы.Ашальчи Окилэн улон-вылонэзлы, творчествоезлы сӥзем ужрад азьлантӥськиз ини ёрос культура юртын. Пумиськонэз усьтӥз Грак ёрослэн йырыз Михаил Крестьянинов.- А. Оки сярысь адямиос сокем трос уг тодо кадь ай, потэ мыным. Аспал эшмылэсь улон сюрессэ пыр-поч тодыны луэ Л. Нянькиналэн но М. Петровалэн «Та буртчин чуръёсыд» книгазыя. Малпасько, туннэ но котькудӥз аслыз маке выльзэ усьтоз, - шуиз Михаил Арсентьевич.Зэмзэ но, залын пукисьёс Ашальчи Оки сярысь трос тунсыкозэ тодӥзы, малы ке шуоно кылбурчи, врач сярысь веразы Вячеслав Ар-Серги, Михаил Атаманов писательёс, Юкаменскысь библиотекарь Людмила Трефилова, Грак ёросын вордскем но Алнашын улӥсь кылбурчи Любовь Курбатова но мукетъёс. Уно юанъёс кылдӥзы Удмурт кун университетысь дышетӥсьлэн, педагогика наукаосъя кандидатлэн Любовь Фёдоровалэн вераськемез бере.- Мон трос юанъёс ас поннам сётъясько та кышномуртлы. Малы ке шуоно солэсь творчествозэ, улон сюрессэ эскеронын тӧдьы виштыосыз трос на. Туннэ малы ке туж ӧжыт вераськиськом Айво Иви агаез сярысь. Мон малпасько, солы луыса ик Лина Григорьевна гожъяськыны но кутскиз. Тодады вае ай: Айво Иви Карлыган школае дышетскыны мынӥз, пытьыез кузя ик кошкиз Оки. Агаез Москвае дышетскыны вамыштӥз, сузэрзэ ӧтиз. Москваын литературалы сӥзем ӝыт ортчиз. Отын А. Оки кылбуръёссэ лыдӟиз. Ашальчи Оки 16 аресаз дышетӥсь луиз, Карлыган дорысь ик Кушкет гуртын ужаз, 1918-тӥ-1919-тӥ аръёсы Грак ёросысь Вынлудысь (Мамаево) школаын тыршиз. Туж тунсыко луысалзы дышетэм нылпиосызлэн тодэ ваёнъёссы. Та нылкышно кылбурчиез асьмелы усьтӥзы литературоведъёс Пётр Поздеев но Алексей Ермолаев. Но калык уг тоды на Окиез прозаикез сямен. Пусйыны кулэ, солэн произведениосаз аспӧртэм юморез вань. Асьмеос ум тодӥське солэсь студент аръёссэ, Казаньын дышетскемзэ. Луэ, дыр, отчы вазиськыны но «Татын дышетскиз А. Оки» шуыса гожтыны яке туспуктэмзэ ошыны. Пӧртэм кылъёсын потэм кылбуръёссэ люкаса, огъя сборник поттоно вал. Уго асьмеос Ашальчилы луыса тунсыко потӥськом пӧртэм выжыысь калыкъёслы. Парижысь лингвист Жан-Люк Моро юнме ӧз шуы ук: «Удмурт кылэз мон дышетӥсько Ашальчи Окиез лыдӟон понна», - мылкыдзэ усьтӥз Любовь Петровна.1930-тӥ аръёсы А. Окилэн кырӟанъёсыз калык пӧлы кошкизы, нош ачиз со выйиз медицинае. А. Окилэн чуръёсыз сярысь люкаськемъёслы мадиз Вячеслав Ар-Серги. Залын пукисьёс сое, ымзэс усьтыса ик, кылзӥзы.- Кытчы ке палэнэ потӥсько ке, А. Окилэсь кырӟанъёссэ кырӟасько, уго соос - удмурт лул-сюлэмлэн дорзы кадь. Нош кылбуръёсыз сокем огшорыесь но вунонтэмесь, со чуръёсты выльысь но выльысь лыдӟем потэ. Удмурт лирика потӥз, дыр, Ашальчи Окилэн азбарысьтыз, - вераз Удмуртиысь калык писатель.А. Окиез берпуметӥ сюресаз келямзэс тодаз вайиз Михаил Атаманов:- Мон соку студент вал ай. Ватӥськем бере ӝӧк сьӧрын пукыкумы ини, Окилэн картэз Иван Карачёв паймиӟ ма, студентъёс но сое тодо вал шат? Тодэм гинэ ӧвӧл, кылбуръёссэ яратӥськом вал, шуи мон. Со кылъёсты кылыса, Иван Иванович бӧрдӥз.Сцена вылысен кылэм потэ на вал нырысетӥ удмурт нылкышно кылбурчилэсь чуръёссэ но. Жаляса верано, Ашальчилэн кырӟанъёсыз но малы ке та нуналэ ӧз чузъяське. Кылбуръёссэ удмурт кылын но, ма коть ӟуч сямен но быдэстысалыд ке, мултэс ӧй луысал. Но таӵе ужрад ортчытон ини гракъёс понна вормон, шуэ Ашальчи Окилэн Гракысь музееныз кивалтӥсь Михаил Козлов. Михаил Максимович верамъя, али дырез азьло аръёсын уд ӵошаты ни.- Ёросысь котькуд гуртысь котькуд корка жингыртӥд ке, телефонэз пересь мурт-а, пичи нылпи-а кутоӟ ваньмыз тодо, кин со сыӵе Ашальчи Оки. Соин ик мон та ужрадлы «Возвращение Ашальчи Оки» нимо бичет поттӥ. Со понна тау кароно Удмуртиысь Национальной библиотекаысь фин-угор но шаертодон литературая отделэн кивалтӥсьлы Татьяна Николаевалы. Со ӵектэмен, мон, уно статьяос, тодэ ваёнъёс но трос тунсыко туспуктэмъёс люкаса, материалъёсме «Удмуртия» издательствое лэзи но, таӵе книга потӥз. Ужъёсмы трос на. Кылсярысь, одно ик берыктоно А. Окилэн вордскем гуртэзлэсь нимзэ - Ускыез (Кузебаевоез). Сое бускель Порымен огазеямзы бере Ашальчи Окилэн гуртэзлэн нимыз ышиз, табере быдэсакез Порым нимаське. Ускы гожтэмез улӟытоно, малы ке шуоно мар вань туннэ Грак ёросын, со ваньмыз Ашальчи Окилы луыса, - шуиз Михаил Максимович.Грак ёросэ вуиллям шаермылэн уйпаласьтыз но куноос. Юкаменскысь библиотекарь Людмила Трефилова верамъя, А. Оки сярысь тросгес тодон но вордӥськем палъёссэ адӟон понна соос юри татчы лыктӥзы.- Лина Григорьевна Юкаменскын больницаын ужаз 1929-тӥ-1932-тӥ аръёсы. Трос муртэ эмъяз трахомалэсь. Черкогуртамы али но сылэ на юрт, кытын тыршиз син эмъясь Л. Векшина. Ӵапак татын со пумитаз вуоно кузпалзэ Иван Карачёвез, татын ик 20-тӥ апреле 1930-тӥ арын вордскиз Валера пиез. Соин ик Ашальчи Оки милемлы мурт ӧвӧл, - шуиз Людмила Владимировна.Галина СемёноваТуспуктӥз Владимир Беломорских Теги: АшальчиОки Грак ужрад  